נמל התעופה למציה טרמה

**נמל התעופה למציה טרמה** (באיטלקית: **Aeroporto di Lamezia Terme**) הידוע גם בשמו המלא "נמל התעופה למציה טרמה סנט אאופמיה" Aeroporto Internazionale di Lamezia Terme Sant'Eufemia*)*, הוא נמל תעופה בין-לאומי בדרומה של איטליה. הנמל משרת בעיקר את מחוז קלבריה, והוא נמל התעופה העיקרי של המחוז. חברות התעופה הפועלות בו הן בעיקר מפעילות של טיסות חסך. הנמל משמש בסיס לחברת ריינאייר (Ryanair). סימנו הבין-לאומי של נמל התעופה בארגון יאט"א הוא **SUF**, והוא מסומן **LICA** בארגון הבין-לאומי לתעופה אזרחית ICAO. מפעילת נמל התעופה היא חברת **סאקאל-Sacal S.p.A**, המפעילה גם את נמל התעופה של רג'ו די קלבריה (Aeroporto di Reggio Calabria) ואת נמל התעופה של קרוטונה (Aeroporto di Crotone). יחידות מסוקים של חיל האוויר האיטלקי פועלות בתחומי נמל התעופה.

## מקור השם
החלק הראשון של בשם נמל התעופה הוא "למציה טרמה". חלק זה מגיע מתוך שמה של העיר למציה טרמה, שהיא העיר המשמעותית הקרובה ביותר לנמל התעופה ולכן, הוא נקרא על-שמה כמקובל באיטליה ובנמלי תעופה רבים בעולם. סנט אאופמיה הוא שמו של רובע בלמציה טרמה, שבתיו קרובים לנמל, ואאופמיה היא גם הקדושה המגינה על הרובע. אאופמיה עצמה, היא קדושה בדת הנוצרית, וסופר עליה כי העדיפה להיזרק כטרף לאריה בשנת 303, מאשר להשתתף בטקס דתי פגאני, כפי שדרש השליט המקומי של קפדוקיה.

## היסטוריה
בשנת 1965 הוקם תאגיד בשם "קונסאר" (Consaer), שמטרתו הייתה בניית נמל תעופה חדש במחוז קלבריה. התנאים המקדימים שנדרשו מהאתר היו קרבה לכביש ראשי, וקרבה לנמל הימי המשמעותי בעיר ג'ויה טאורו (Gioia Tauro). האתר שנבחר היה דרומית לעיר למציה טרמה, שאותו מצא התאגיד המקים כמתאים לדרישות, ובעל יתרונות לוגיסטיים מהותיים, ולא רחוק מדי מנקודות חשובות במחוז. הבניה החלה ב-1970, תחת פיקוחה של רשות התעופה האיטלקית קונאסר (CONASAER). הנמל נחנך בחודש יוני 1976, והקוד הבין-לאומי SUF ניתן לו עקב קרבתו לרובע סנט אאופמיה (Sant'Eufemia) של למציה טרמה. חברת איטוויה (Itavia) הפעילה את הטיסות המסחריות הראשונות אל ומהנמל, החל מדצמבר 1976. השדרוג הראשון של הנמל בוצע ב-1982. החל משנת 1990 עבר ניהול נמל התעופה לידי חברת סאקאל (Sacal S.p.A). משנת 1996 מוצבות בנמל התעופה למציה טרמה יחידות של חיל האוויר האיטלקי. ב-2007 החלו עבודות לשדרוג נוסף של הנמל, ובין היתר מסלול הטיסה הוארך מ-2,414 ליותר מ-3,000 מטר, ושופר חיפוי מסלולי ההסעה. ב-2008 נחנך בניין טרמינל חדש, שהחליף את מבנה הטרמינל שתפקד עד אז. ב-2024 הופעל אזור חדש של שערי עליה למטוסים. החל משנת 2025 החברה המנהלת מקדמת תוכנית לביצוע שיפורים ושדרוגים נוספים.

## חיל האוויר האיטלקי בלמציה טרמה
בנמל קיים גם בסיס מסוקים של חיל האוויר האיטלקי, בו מוצבות מאז אוקטובר 1996 שתי טייסות המפעילות מסוקים מסוג אוגוסטה בל 212, בתצורות שונות המתאימות למשימות מגוונות. הטייסות פועלות במסגרת הארמייה ה-2, ונקראות "2° Reggimento Aviazione dell’Esercito ‘Sirio". השם סיריוס ניתן על שמו של כוכב הבהיר בשמי הלילה. החל משנת 2020 הבסיס משמש גם לאימונים, באמצעות מסוקי לאונרדו (AgustaWestland AW169 Light Utility Helicopter) שהוצבו לצורך זה בלמציה טרמה. המסוק המקורי על-פיו יוצרו מסוקי האימון הוא . המסוקים הצבאיים ממריאים ונוחתים ממנחתים, ואינם משתמשים במסלול הטיסה של נמל התעופה האזרחי.

## גאוגרפיה ואקלים
### גאוגרפיה
נמל התעופה למציה טרמה נמצא בדרום איטליה, במחוז קלבריה, בנפת קטנזארו. נמל התעופה קרוב כדי כ-7 ק"מ בקו אווירי למרכז העיר למציה טרמה, וגובל ברובע הדרומי Sant'Eufemia של העיר, שחלק מבנייניו נמצאים במרחק של כ-קילומטר אחד צפונית למסלול הטיסה. בקרבת הנמל זורם נהר ה-אמאטו. הקצה המערבי של מסלול הטיסה נמא במרחק של כ-500 מטרים בלבד ממפרץ סנט אאופמיה, והים הטירני, המהווה חלק מהים התיכון. הנמל במרחק של כ-26 ק"מ מהעיר הנפה והמחוז קטנזארו, ובמרחק של כ-126 ק"מ מרג'ו די קלבריה, שהייתה בעבר העיר הראשית במחוז. לבירת הנפה השכנה קוזנצה מסתכם מרחק הנסיעה בכ-66 ק"מ, ולבירת איטליה רומא כ-582 ק"מ. גובהו של נמל התעופה מעל פני הים עומד על 12 מטר (39 רגל).

### אקלים
נמל התעופה למציה טרמה נמצא באזור אקלים ים תיכוני. תקופות הקיץ חמות ועונת החורף קרות אך לא קרות מאוד. אחד מתנאי מזג האוויר החשובים לתפעול נמל תעופה הוא מהירות הרוח. הרוחות המנשבות באזור הנמל מתונות. מהירות הרוח הממצועת במקום היא 13 קמ"ש. בחודשים דצמבר ופברואר מנשבות הרוחות המהירות ביותר, 15.5 קמ"ש בממוצע. העננות בנמל התעופה נמוכה בכל חודשי השנה מ-50%, ובשני חודשי הקיץ השמים בהירים כמעט לגמרי, בשיעור של כ-90 אחוזים ומעלה. החודשים הקרים בשנה הם ינואר ופברואר, והחודש החם ביותר הוא אוגוסט, במהלכו הממוצע הגבוה בייום הוא 29 מעלות צלזיוס, ובלילות הממוצע עומד על 20 מעלות. כמות הגשם בשנה ממוצעת מגיעה ל-713.5 מ"מ. החודש עם כמות המשקעים הגבוהה ביותר הוא דצמבר, 103.7 מ"מ. מספר ימי הגשם בשנה ממוצעת מסתכם ב-91.8 ימים. המיקום של נמל התעופה דרומי, ואין סטטיסטיקה אודות שלגים במקום.

## מסלולים, טרמינלים, נוסעים, תנועות ומטענים

**מסלולים:** מסלול טיסה אחד משרת את נמל התעופה. אורך המסלול 3,017 מטר (9,898 רגל), רוחבו 45 מטר (148 רגל), בכיוונים 10/28. המסלול מואר בלילה ומחופה באספלט.

**טרמינלים**: בנמל התעופה טרמינל אחד ויחיד בן שתי קומות, המשרת את כל סוגי הטיסות והנוסעים. קומת הקרקע מחולקת בין נוסעים ממריאים לנוסעים נוחתים, ובין טיסות בין-לאומיות לטיסות פנים ארציות, עם אזורי מסועי איסוף כבודה נפרדים לגמרי. בקומה שמעל מוצבות עמדות בידוק, חנויות, משרדים, ו-16 גשרי עלייה למטוסים (וירידה מהם), 8 מהם בצד המסלול ושמונה בצד הפונה לכיוון העיר.

**נוסעים, תנועות מטוסים ומטענים:** מספר הנוסעים בשנת 2024 עמד על 2.84 מיליון, נתון המהווה גידול בשיעור 20.1% לעומת שנת 2023. במחצית הראשונה של 2025 המשיכה מגמת הגידול במספר הנוסעים, שעמד על 1,371,434, עליה בשיעור 15.1% מול התקופה המקבילה ב-2024. מגמת העלייה במספר הנוסעים המשיכה גם בחודשים אוגוסט עד ספטמבר 2025. תנועות המטוסים (המראות ונחיתות) הסתכמו ב-2024 ב-21,000 וכמות המטענים ששונעה דרך הנמל הייתה 3,200 טון.

## שירותים לנוסעי נמל התעופה
לנוסעי נמל התעופה למציה טרמה מוענק שירות ברמה הניתנת בנמלי תעופה בין-לאומיים מודרניים אחרים בגודל דומה, באירופה ובעולם.

**כללי ומזון**: דרגנועים, מעליות, בתי קפה, מזון מהיר ומסעדות.

**תקשורת**: נקודות אינטרנט, WI-FI חינמי בשטחים ציבוריים (לשלושים דקות בלבד), טלפונים ציבוריים, סוכנות דואר.

**שירותים אישיים**: בתי מלון בקרבת מקום, במרחק של 2-3 ק"מ מהנמל. אין שירות שמירת חפצים (לוקרים), קיימים אזורי עישון מופרדים.

**שירותים עסקיים וכספיים**: עמדות מידע (i), שירותי מכס ופטור ממכס, חנויות פטורות ממכס, כספומטים, שירותי בנקאות והמרת מטבע. חדר VIP בתשלום (Club S.E.A).

**תחבורה**: אוטובוסים ציבוריים, שירות שאטל, מוניות, חניה רגילה וחניה לטווח ארוך, עמדות השכרת רכב של חברות רב-לאומיות.

**סיוע אישי, רפואי ונכים**: שירותי נכים, סיוע בניוד לנכים ולמוגבלי תנועה, חניה בנפרד לנוסעים עם מוגבלות, עזרה ראשונה, צ'ק-אין מהיר.

**טיסה ותיור:** כירטוס, נציגויות של משרדי נסיעות וחברות תעופה, איתור חפצים "אבדות ומציאות".

## חברות תעופה ויעדים
נמל התעופה למציה טרמה מקושר ל-23 יעדים שונים, 10 מהיעדים הם יעדים פנים איטלקיים. הנתונים נכונים לפברואר 2025. בטבלת היעדים נכללו יעדים ללא חניית ביניים, שאליהם ומהם מתקיימות 8 טיסות חודשיות ויותר. בטבלה לא נכללו יעדי תיירות קיץ עונתיים:

טבלת חברות התעופה המבצעות את רוב הטיסות אל ומנמל התעופה למציה טרמה. נכללו חברות הטסות לפחות לשלושה יעדים חודשיים מתוכננים:

## תאונות ותקריות
### תאונות
לא מתועדות תאונות אוויריות עם נפגעים שאירעו בתחומי נמל התעופה למציה טרמה. התאונה המתועדת היחידה המריאה מלמציה טרמה, אך אירעה בפועל באי סיציליה, למעלה מ-100 ק"מ מנמל התעופה. באירוע המריא מטוס כיבוי אש מסוג בומברדייר 415 (Canadair CL-415) של כבאות אש אווירית (Vigili del Fuoco), שהתרסק בסיצילה בתאריך 27 באוקטובר 2007, בעת ביצוע משימת כיבוי. שני הטייסים נהרגו, והמטוס נהרס לגמרי ונמחק מרשימת המטוסים הפעילים.

### תקריות
**פגיעת ציפורים:** בתאריך 25 במרץ 2015 המריא מלמציה טרמה מטוס בואינג 737 בתפעול חברת ריינאייר. לאחר ההמראה דיווח קברניט המטוס על פגיעה בלהקת ציפורים. המטוס טיפס עד לגובה של 1,920 מטר (6,300 רגל) וחזר לנחיתה בנמל התעופה למציה טרמה, כחצי שעה לאחר שהמריא. איש מנוסעי המטוס או מהצוות לא נפגע בתקרית. הפגיעה במטוס הוגדרה קלה, והוא חזר לשירות לאחר תיקונים.

## תחבורה אל הנמל וממנו

**כבישים:** האוטוסטרדה המגיעה לקרבת נמל התעופה היא **A2**. כבישים נוספים העוברים בסמוך הם SS280 ,SP113, SP107, SS106, SS18.

**אוטובוס:** שירות אוטובוסים ושאטלים סדיר יוצא מנמל התעופה לתחנה המרכזית בלמציה טרמה בכל חצי שעה, החל מ-06:15 בבוקר ועד השעה 23:20 לפני חצות, וגם בכיוון ההפוך. זמן הנסיעה הממוצע מסתכם בכ-5 דקות. קווי אוטובוס מחברים את הנמל גם עם ערים מרכזיות אחרות במחוז קלבריה.

**רכבת:** לנמל התעופה אין תחנת רכבת צמודה. תחנת הרכבת המרכזית של למציה טרמה נמצאת במרחק של כ-1.9 ק"מ מהטרמינל. מרחבי איטליה ניתן להגיע לתחנה המרכזית ברכבת של חברת הרכבות האיטלקית טרנאיטליה, ומשם להמשיך באוטובוס לנמל התעופה, ובדרך דומה בכיוון ההפוך. רכבות בין-עירוניות מהירות של טרנאיטליה מגיעות לערים הראשיות במדינה ובאירופה, וליעדים קרובים יחסית דוגמת טרופאה (כ-60 ק"מ), אפשר להגיע ברכבת אזורית.

**תעופה:** אין נמלי תעופה הקרובים דיים לנמל התעופה למציה טרמה ויוכלו לשמש אלטרנטיבה נוחה בעת הצורך. נמל התעופה הקרוב ביותר נמצא ברג'ו די קלבריה, והוא נמל תעופה עם היצע מוגבל של טיסות, ונמצא במרחק העולה על 130 ק"מ. נמלי התעופה הבין-לאומיים הקרובים יחסית נמצאים בסיציליה ובאיטליה, במרחקים הנעים בין 300 ל-400 ק"מ.

## גלריה

קובץ:Aeroporto di Lamezia - Entrata insegna.jpg|הכניסה לטרמינל.
קובץ:Lamezia Airlink - Autobus di Trenitalia (agosto 2023).jpg|האוטובוס המחבר את הנמל עם תחנת הרכבת המרכזית בלמציה טרמה.
קובץ:Aeroporto di Lamezia - Torre di controllo.jpg|מגדל הפיקוח.


## ראו גם
* נמל התעופה בארי-פאלזה
* נמל התעופה נאפולי
* נמל התעופה פירנצה

## קישורים חיצוניים

* 

## הערות שוליים

למציה טרמה
קטגוריה:קלבריה